Dwelms al langs grondpad gevindArgieffoto: Reint Dykema Sers. Kelebogile Moleko, woordvoerder van die polisie, het gesê die Nigeriër (29) is Woensdag naby Vryburg in Noordwes in hegtenis geneem. Polisiebeamptes het gesien hoe ŉ verdagte voertuig verskeie kere op ŉ grondpad buite die dorp stilhou en het die voertuig genader. “Toe die bestuurder die polisie sien, het hy uitgespring en in die bosse gehardloop. Die polisiebeamptes het hom agternagesit en in hegtenis geneem,” het Moleko gesê. “Met sy inhegtenisneming is dwelms in sy besit gevind en dit het die polisie genoop om al langs die grondpad en in die bosse te soek.” Verskillende soorte dwelms, waaronder Kat, kokaïen en heroïen, is al langs die pad gevind waar dit onder bosse en in die grond weggesteek was. Die dwelms is ongeveer R327 000 werd, het Moleko gesê.